Parlo ciaeo 12 novembre 2017
I Costella, pennelli e fantaxia: stöia de unn’epopea comerciale
Andrea Acquarone
Genova - Se sente dî de spesso che i giornali contan solo de notiçie gramme; se se parla pöi de economia, de industria, e in Liguria, fòscia no semmo guæi lonten da veitæ. Provemmo aloa à imbösâ a scituaçion: ancheu contemmo de unna vegia realtæ industriale zeneise ch’a l’à sacciuo attraversâ i secoli e che oua a vive unna vitta neuva, dapeu de ëse stæta lilì pe finî a corsa. Vorriëscimo ch’o fïse piggiou comme un scimbolo, ch’o pòsse inspirâ di atri. Donca, a famiggia Costella a comensa à fâ pennelli à Zena do 1828, into periodo compricou vegnuo apreuvo a-a cheita da Repubrica. A l’è unna produçion dedicâ a-e fornitue navale; l’attivitæ a cresce insemme à quella di traffeghi do pòrto e cian cianin a chiña à tæra: se fa di materiali pe-a pittua, pe-e belle arte, fiña pe-a cua de barba e barbixi. Semmo à l’iniçio do secolo e quella ch’a l’è diventâ l’Industria Ligure Pennelli e Spazzole (Ilps), con tanto de sede e bittega in Canneto, a l’à 50 operai, unna fabrica in Val Ponçeivia, e i pennelli “Zena” – comme se ciamman – se vendan inte tutta Italia. Unna de tante realtæ, che faxeivan do nòstro territöio un di angoli do triangolo industriale.
L’evoluçion vegnua apreuvo a l’è unna stöia commun à quella de tante atre; i operai che no son ciù 50, a fabrica de Borsaneo ch’a no gh’è ciù. I vegi invëgian e i zoeni fan de l’atro. S’arriva lilì pe serrrâ.
“Quarche anno fa mi e mæ fræ se semmo trovæ à ammiâ de vege pubriçitæ da ditta, de vee òpie d’arte”, o ne conta o Andrea Costella, “e n’è vegnuo coæ de dâghe un futuo”. Agiuttæ da moæ, Anna Gianasso – za attiva into settô de profummeria – i fræ Costella s’an inventou unna linea de barberia de lusso, che graçie a-a conlaboraçion co-o stòrico marchio fiorentin Santa Maria Novella, a se treuva oua inte tutto o mondo. L’Ilps a diventa “Costella 1828” e a stöia a va avanti. “Emmo çercou de fâ o ciù poscibile à Zena: cromatua, metalli… A l’è stæta dua, perché a primma cösa che te dixan a l’è: no se peu fâ. Però semmo zeneixi niatri ascì, e ne semmo sciortii”. A saià unna stissa into mâ , ma a l’à o seu valô.
Lescico
Ancheu: oggi
Apreuvo: in seguito
Areo: completamente, del tutto
Ascì: anche
Cao (n’è): ci fa piacere
Chiña: scende
Dapeu: dopo
Fiña: persino
Gramme: cattive
Guæi: molto
Imbösâ: capovolgere
Lilì: sul punto di
Sciòrte: esce
Serrâ: chiudere
Stissa: goccia
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn ita_Latn lij_Latn ita_Latn lij_Latn ita_Latn ita_Latn lij_Latn ita_Latn ita_Latn lij_Latn ita_Latn vec_Latn ita_Latn ita_Latn scn_Latn ita_Latn